
                                                       RAPORT

asupra propunerii legislative privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl.x. 457 din 11 iunie 2007 şi  înregistrat cu nr. 31/718  din 12 iunie 2007.
Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat,  Camerei Deputaţilor este prima Cameră sesizată.
Consiliul Legislativ  a avizat favorabil propunerea legislativă, cu observaţii şi propuneri, conform avizului nr.244/26.02.2007.
Guvernul, prin punctul de vedere, transmis cu adresa nr.780 din 29.03.2007, nu susţine adoptarea acestei iniţiative legislative .
 Propunerea legislativă supusă dezbaterii are ca obiect de reglementare abrogarea art.82 alin.(2) şi art.84 alin.(3) din Legea nr.161/2003 privind unele unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, astfel încât, membrii Guvernului, secretarii de stat, subsecretarii şi cei care ocupă funcţii asimilate acestora să nu mai poată participa ca reprezentanţi ai statului în   ” adunarea generală a acţionarilor ori ca membri în consiliul de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv băncile sau alte instituţii de credit, societăţile de asigurare şi cele de finanţare, de interes strategic sau în cazul în care un interes public impune aceasta.”
            În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată  în  şedinţa din  11  septembrie 2007. La dezbaterile Comisiei  a luat parte, în calitate de invitată, doamna Katalin Barbara Kibedi, secretar de stat la Ministerul Justiţiei şi domnul Marin Pătuleanu, secretar de stat la Ministerul Internelor şi Reformei Administrative.
 Cu prilejul dezbaterilor, membrii Comisiei au reţinut faptul că  eliminarea alin.(2) al art.82 din Legea  nr.161/2003 nu mai poate fi făcută, întrucât textul a fost deja abrogat prin Legea nr.96/2006 privind Statutul deputaţilor şi al senatorilor. În ceea ce priveşte  abrogarea alin.(3) al art.84 din Legea nr.161/2003, aceasta nu este oportună .În acest sens, este de menţionat că primele două alineate stabilesc ca regulă principiul incompatibilităţii între funcţia de membru al Guvernului sau cea de secretar de stat, subsecretar de stat  sau funcţii asimilate acestora, pe de o parte, şi orice altă funcţie publică de autoritate, de reprezentare profesională salarizată în cadrul organizaţiilor cu scop comercial sau de membru în consiliile de administraţie ale regiilor autonome, companiilor şi societăţilor naţionale sau altor societăţi comerciale, pe de altă parte. Alin.(3) al art.84 permite, în mod excepţional, o asemenea participare atunci când Guvernul apreciază că aceasta  este necesară având în vedere activitatea de interes strategic sau de interes public al regiei autonome sau societăţii comerciale respective. Reiese că  astfel de participare nu poate fi calificată drept un privilegiu al Guvernului sau al secretarilor de stat, reprezentând de fapt o modalitate de a asigura un nivel înalt de reprezentare a deciziilor organelor de conducere ale regiilor autonome şi societăţilor comerciale de interes strategic, atunci când acest lucru este apreciat necesar de  către Guvern.
           Din numărul total de 27 membri ai Comisiei juridice, de disciplină şi imunităţi au participat la şedinţă 14 deputaţi,.
În urma dezbaterii, membrii Comisiei au hotărât, în unanimitate,  să propună plenului Camerei Deputaţilor  respingerea propunerii legislative privind unele  măsuri pentru  asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei. 
 
 În raport de obiectul şi conţinutul său, propunerea legislativă face parte din categoria legilor organice.

